AN1 Section20 Pali-Devanagri

२०. अमतवग्गो

६००. ‘‘अमतं ते, भिक्खवे, न परिभुञ्‍जन्ति ये कायगतासतिं न परिभुञ्‍जन्ति। अमतं ते, भिक्खवे, परिभुञ्‍जन्ति ये कायगतासतिं परिभुञ्‍जन्ती’’ति।

६०१. ‘‘अमतं तेसं, भिक्खवे, अपरिभुत्तं येसं कायगतासति अपरिभुत्ता। अमतं तेसं, भिक्खवे, परिभुत्तं येसं कायगतासति परिभुत्ता’’ति।

६०२. ‘‘अमतं तेसं, भिक्खवे, परिहीनं येसं कायगतासति परिहीना। अमतं तेसं, भिक्खवे, अपरिहीनं येसं कायगतासति अपरिहीना’’ति।

६०३. ‘‘अमतं तेसं, भिक्खवे, विरद्धं येसं कायगतासति विरद्धा। अमतं तेसं, भिक्खवे, आरद्धं [अविरद्धं (क॰)] येसं कायगतासति आरद्धा’’ति।

६०४. ‘‘अमतं ते, भिक्खवे, पमादिंसु ये कायगतासतिं पमादिंसु। अमतं ते, भिक्खवे, न पमादिंसु ये कायगतासतिं न पमादिंसु’’।

६०५. ‘‘अमतं तेसं, भिक्खवे, पमुट्ठं येसं कायगतासति पमुट्ठा। अमतं तेसं, भिक्खवे, अप्पमुट्ठं येसं कायगतासति अप्पमुट्ठा’’ति।

६०६. ‘‘अमतं तेसं, भिक्खवे, अनासेवितं येसं कायगतासति अनासेविता। अमतं तेसं, भिक्खवे, आसेवितं येसं कायगतासति आसेविता’’ति।

६०७. ‘‘अमतं तेसं, भिक्खवे, अभावितं येसं कायगतासति अभाविता। अमतं तेसं, भिक्खवे, भावितं येसं कायगतासति भाविता’’ति।

६०८. ‘‘अमतं तेसं, भिक्खवे, अबहुलीकतं येसं कायगतासति अबहुलीकता । अमतं तेसं, भिक्खवे, बहुलीकतं येसं कायगतासति बहुलीकता’’ति।

६०९. ‘‘अमतं तेसं, भिक्खवे, अनभिञ्‍ञातं येसं कायगतासति अनभिञ्‍ञाता। अमतं तेसं, भिक्खवे, अभिञ्‍ञातं येसं कायगतासति अभिञ्‍ञाता’’ति।

६१०. ‘‘अमतं तेसं, भिक्खवे, अपरिञ्‍ञातं येसं कायगतासति अपरिञ्‍ञाता। अमतं तेसं, भिक्खवे, परिञ्‍ञातं येसं कायगतासति परिञ्‍ञाता’’ति।

६११. ‘‘अमतं तेसं, भिक्खवे, असच्छिकतं येसं कायगतासति असच्छिकता। अमतं तेसं, भिक्खवे, सच्छिकतं येसं कायगतासति सच्छिकता’’ति। (….) [(एककनिपातस्स सुत्तसहस्सं समत्तं।) (सी॰ स्या॰ कं॰ पी॰)]

(इदमवोच भगवा। अत्तमना ते भिक्खू भगवतो भासितं अभिनन्दुन्ति।) [ एत्थन्तरे पाठो सी॰ स्या॰ कं॰ पी॰ पोत्थकेसु नत्थि]

अमतवग्गो वीसतिमो।

एककनिपातपाळि निट्ठिता।